CELEX: 62020TN0080
Language: mt
Date: 2020-02-07 00:00:00
Title: Kawża T-80/20: Rikors ippreżentat fis-7 ta’ Frar 2020 – IM vs BEI u FEI

30.3.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 103/38
            
         
      Rikors ippreżentat fis-7 ta’ Frar 2020 – IM vs BEI u FEI
      (Kawża T-80/20)
      (2020/C 103/53)
      Lingwa tal-kawża: il-Franċiż
      
         Partijiet
      
      
         Rikorrent: IM (rappreżentant: D. Giabbani, avukat)
      
         Konvenuti: Bank Ewropew tal-Investiment u Fondi Ewropej tal-Investiment
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tiddikjara dan ir-rikors formalment ammissibbli;
               
            
                  —
               
               
                  tiddikjara dan ir-rikors ammissibbli fuq il-mertu;
               
            
                  —
               
               
                  tiddikjara li IM twarrab mill-proċess ta’ reklutaġġ b’mod illegali u b’użu ħażin ta’ poter;
               
            
                  —
               
               
                  tiddikjara li l-proċedura ta’ reklutaġġ tad-Direttur Ġenerali l-ġdid hija vvizzjata b’nullità b’tali mod li, b’konsegwenza ta’ dan, il-ħatra tad-Direttur Ġenerali l-ġdid innotifikata fit-13 ta’ Diċembru 2019 għandha wkoll tiġi ddikjarata nulla;
               
            
                  —
               
               
                  għaldaqstant, tannulla l-ħatra tad-Direttur Ġenerali l-ġdid tal-Fondi Ewropej tal-Investiment;
               
            
                  —
               
               
                  tikkundanna lill-partijiet avversarji għall-ispejjeż.
               
            
         Motivi u argumenti prinċipali
      
      Insostenn tar-rikors tiegħu ir-rikorrent jinvoka erba’ motivi.
      
                  1.
               
               
                  L-ewwel motiv ibbażat fuq il-ksur tal-Artikolu 20 tal-Istatuti tal-Fond Ewropew tal-Investiment li skontu “l-Kap Eżekuttiv għandu jinħatar għal 5 snin u għandu jkun eliġibbli biex jerġa’ jinħatar”.
               
            
                  2.
               
               
                  It-tieni motiv, ibbażat fuq il-ksur tal-ittra ta’ ħatra tal-5 ta’ Marzu 2014 tar-rikorrent u tal-addendum tagħha, minħabba li minn dawn id-dokumenti u mill-estensjoni tal-mandat tar-rikorrent lil hinn mill-15 ta’ Marzu 2017 jirriżulta ftehim li jippermettilu jaħdem sa 67 sena u anki lil hinn minn dik l-età.
               
            
                  3.
               
               
                  It-tielet motiv, ibbażat fuq id-diskriminazzjoni diretta ibbażata fuq l-età tar-rikorrent. Ir-rikorrent iqis li billi ċaħad il-kandidatura tiegħu fuq is-sempliċi bażi tal-età tiegħu il-bord ta’ reklutaġġ kiser il-prinċipju ta’ nondiskriminazzjoni.
               
            
                  4.
               
               
                  Ir-raba’ motiv, ibbażat fuq il-ksur tad-data kunfidenzjali u personali tar-rikorrent. Ir-rikorrent isostni li billi invoka l-kontenut tal-ittra ta’ ħatra sabiex iġġustifika d-deċiżjoni tiegħu, il-bord ta’ reklutaġġ jirrikonoxxi li kellu għarfien ta’ dokument li tiegħu ma kellux ikun fil-pussess u li kien jinkludi data personali relatata mar-rikorrent.